Rowers slaan toe op sekerheidsmaatskappy in Pretoria(Foto: Fidelity Services Group) Twee veiligheidswagte is beseer toe ’n groot groep gewapende verdagtes Saterdag in die vroeë oggendure op Fidelity Services Group se fasiliteit in Pretoria toegeslaan het. Wahl Bartmann, uitvoerende hoof van die maatskappy, sê die verdagtes het ’n beperkte bedrag kontant gebuit voordat hulle op die vlug geslaan het. “Hulle kon nie toegang tot die kluisgebied verkry nie. Ons gaan tans al ons beeldmateriaal in samewerking met ons gespesialiseerde intervensie-eenhede en die Suid-Afrikaanse Polisiediens na.” Bedrywighede by die betrokke fasiliteit is vanoggend weer hervat. Bartmann doen ’n beroep op mense om enige inligting rakende die voorval by Fidelity of die polisie aan te meld. Maroela Media het ’n navraag aan die polisie gestuur en wag op terugvoer.